**Notă informativă**

**la proiectul Hotărîrii Guvernului**

**”Cu privire la aprobarea Conceptului Programului „Prima Casă””**

Proiectul de hotărîre propus a fost elaborat în vederea executării Planului de acțiuni al Guvernului pentru anii 2016-2018, aprobat prin Hotărîrea Guvernului nr.890 din 20.07.2016, și anume elaborarea și implementarea conceptului Programului „Prima casă” în Republica Moldova, avînd scop principal facilitarea accesului persoanelor fizice la achiziția unei locuințe prin contractarea de credite garantate parțial de stat, în special, pentru familii tinere.

Obiectivul principal al Programului „Prima casă” constă în crearea condițiilor optime pentru contractarea creditelor ipotecare de către persoanele cu capacitate elevată de muncă, în vîrstă aptă de muncă, care constituie partea preponderentă a populației ocupate în Republica Moldova. Acesta poate fi atins prin creșterea termenului de scadență a creditelor ipotecare, garantarea parțială a creditului de către stat și micșorarea participației proprie inițiale a beneficiarului la achiziția locuinței.

Credite ipotecare în cadrul Programului ”Prima casă” pot fi acordate de orice bancă licențiată din Republica Moldova persoanelor fizice care îndeplinesc criteriile de eligibilitate ale programului. Implementarea programului va avea loc prin intermediul Organizației pentru Dezvoltarea Sectorului Întreprinderilor Mici și Mijlocii (ODIMM), iar creditele ipotecare vor fi acordate exclusiv în lei moldovenești.

Se prevede că statul va garanta 50 la sută din soldul creditului (suma principală). Totodată, statul va asigura restricționarea mărimii ratei dobînzii aplicată la creditele ipotecare prin programul ”Prima casa”.

**Ministru Octavian Armașu**